จ.ฉะเชิงเทรา จัดกิจกรรมแลกเปลี่ยนเรียนรู้สร้างเครือข่ายความร่วมมือเพื่อการพัฒนาองค์กรและการปฏิบัติร
จังหวัดฉะเชิงเทรา จัดกิจกรรมแลกเปลี่ยนเรียนรู้สร้างเครือข่ายความร่วมมือเพื่อการพัฒนาองค์กรและการปฏิบัติราชการ ( สภากาแฟ ) ประจำเดือน เมษายน 2561

 ที่ห้องโชคอนันต์ มหาวิทยาลัยราชภัฏราชนครินทร์ นายสุวิทย์ คำดี ผู้ว่าราชการจังหวัดฉะเชิงเทรา เป็นประธานกิจกรรมการแลกเปลี่ยนเรียนรู้สร้างเครือข่ายความร่วมมือเพื่อการพัฒนาองค์กรและการปฏิบัติราชการ ประจำปีงบประมาณ พ.ศ.2561 (สภากาแฟ) ประจำเดือน เมษายน 2561 ซึ่งหน่วยงานในสังกัดกระทรวงการคลังในจังหวัดฉะเชิงเทรา เป็นเจ้าภาพจัดงานขึ้น โดยมีนายชาธิป รุจนเสรี รองผู้ว่าราชการจังหวัดฉะเชิงเทรา หัวหน้าส่วนราชการ ข้าราชการ ทหาร ตำรวจ หน่วยงานรัฐวิสาหกิจ ภาคเอกชน และผู้ที่เกี่ยวข้อง เข้าร่วมพบปะสนทนาระหว่างหน่วยงานต่างๆ


ทั้งนี้ การจัดกิจกรรมในครั้งนี้ มีวัตถุประสงค์เพื่อให้ผู้บริหาร ผู้บังคับบัญชาและผู้ใต้บังคับบัญชา ได้เข้าใจทิศทางและยุทธศาสตร์ของจังหวัด จัดให้มีเวทีแลกเปลี่ยนเรียนรู้ แนวทางในการกำหนดรูปแบบ วิธีการสร้างพลังร่วม สร้างวัฒนธรรม สร้างความผูกพันต่อองค์กรและเกิดความรู้สึกเป็นเจ้าขององค์กรร่วมกันและเพื่อให้บุคลากรของจังหวัดฉะเชิงเทรา ได้รับการพัฒนาความรู้ ความสามารถ ทักษะ ตลอดจนมีทัศนคติที่ดีในการทำงาน อันจะเป็นผลให้การปฏิบัติงานมีประสิทธิภาพ บรรลุวัตถุประสงค์ของหน่วยงาน ตามคาดหวังและความต้องการของผู้รับบริการและเพื่อให้สอดคล้องเชื่อมโยงในองค์กร การถ่ายทอดทิศทางขององค์กร เพื่อสร้างวัฒนธรรมและบรรยากาศการทำงาน นอกจากนี้ เพื่อให้หน่วยงานได้รู้จักคุ้นเคยกันมากขึ้นอันจะเป็นประโยชน์ในการประสานการปฏิบัติงาน สำหรับกิจกรรม " สภากาแฟจังหวัดฉะเชิงเทรา” จัดขึ้นเป็นประจำทุกเดือน โดยจะมีหน่วยงานต่างๆหมุนเวียนเปลี่ยนกันเป็นเจ้าภาพในแต่ละเดือน ซึ่งในเดือนพฤษภาคม 2561 หน่วยงานในสังกัดกระทรวงอุตสาหกรรมในจังหวัดฉะเชิงเทรา เป็นเจ้าภาพจัดครั้งต่อไป